Franco Balkan

**Goran Valka** (rođen 1. avgusta 1983), poznatiji kao **Franco Balkan**, je bosanskohercegovački elektro, pop, trap reper, muzičar i producent. Popularnost među mlađom publikom stekao je nakon objave svojih prvih singlova i studijskog albuma Superstar. Takođe, nominovan je u sklopu muzičke nagrade Music Awards Ceremony.

## Biografija
Rođen je u Sarajevu 1. avgusta 1983. godine. Kada je reč o njegovom privatnom životu, osnovno i srednje obrazovanje pohađao je u Sarajevu. 2012. godine je diplomirao oblast Komunikoloških nauka a 2 godine kasnije je magistrirao Međunarodne odnose i diplomatiju u sklopu Fakulteta političkih nauka u Sarajevu. Svoju muzičku karijeru je započeo 2002. godine u rap-rok bendu Corbansick gde je svirao klavijature, pisao tekstove i puštao semplove. Kao tekstopisac, muzičar i producent muzikom se bavi više godina. Nikad nije pohađao muzičku školu, samostalno je savladao muzičke instrumente klavir i bubnjeve. Bio je dugogodišnji član i jedan od osnivača sarajevskog benda Corbansick, s kojim je nastupao kao klavijaturista, da bi muziku napustio 2006. i pauzirao sve do 2018. godine. Pored muzike, bavio se profesionalno i politikom u periodu 2014. - 2018. gde je obnašao funkciju člana Upravnog odbora Federalnog zavoda za penzijsko i invalidsko osiguranje.

## Karijera
### 2002–2006: Počeci sa grupom Corbansick
Početkom 2002. godine osniva rap-rok bend Corbansick sa gitaristom Feđom Šehićem, koji kasnije upoznaju i ostale članove benda sa kojima kreću da stvaraju popularni strani zvuk koji se prostirao između tradicionalnog alternativnog roka i hip-hopa, koketirajući sa tada već poznatim ali eksperimentalnim muzičkim stilovima kao što su nu metal i rapkor. Ime Corbansick je izabrano jer je najbolje oslikavalo ono što je bend u suštini tada i bio: *SICK CORe BANd*. Goran je u bendu pisao tekstove na engleskom jeziku, radio muziku, kao i aranžmane sa ostalim članovima benda. Sa Corbansickom snima nekoliko pesama kao što su Broken i Pissed Off, te sa bendom ostvaruje nekoliko zapaženih nastupa, te osvaja nekoliko nagrada. U bendu nastaje razdor, gde 3. septembra 2006. godine bend napuštaju Stefan Pejović (bubnjar), Haris Kurspahić (bas gitara) i tadašnji pevač Igor Benić, a novom Corbansicku se priključuju članovi, Ensar Bistrivoda (vokal), Dino Osmić (bubnjar) i Muhamed Mulaosmanović (bas gitara). Ubrzo nakon toga, Goran zauvek napušta bend, a kao razlog tome navodi privatne razloge.

### 2018–2019: Početak solo karijere

Nakon više od deset godina pauze, sredinom 2018. odlučuje da se ponovo vrati muzici, ali u sasvim drugačijem izdanju i muzičkom žanru, gde počinje graditi samostalnu pevačku karijeru, a kao pseudonim uzima ime Franco, koje krajem leta 2019. menja u Franco Balkan.
Početkom 2019. godine potpisao je ekskluzivni ugovor s izdavačkom kućom Tempo Digital, koja je u vlasništvu sarajevskog muzičara, pevača i producenta Almira Ajanovića. Autor je muzike i tekstova na svojim objavljenim pesmama. Do sada je objavio jedan studijski album pod nazivom *Superstar*.

### 2019–2020: Album Superstar

**Superstar** je njegov prvi studijski album kojeg je snimio i objavljen je 21. decembra 2020. godine. Na albumu se nalazi ukupno 9 pesama i sniman je pune dve godine u Sarajevu. Na njemu su uz Franca radili muzičari, pevači i producenti iz Bosne i Hercegovine, Almir Ajanović, Damir Bečić, Tarik Mulaomerović, Adnan Pacoli i Peđa Hart.  Prateće vokalne denice na albumu su snimili Dalal Midhat, Zorana Guja, Damir Bečić i Franco. Izvršni producent albuma je Almir Ajanović a izdavač je Tempo Digital. Pesme na albumu su u muzičkom smislu mešavina nekoliko svetskih muzičkih pravaca. Najviše preovladava autotjune pop-rep i melodično pevanje, sa primesama elektro, klub, dens i trep ritmova, koji se često mešaju sa regeton, denshol i balkanskim etno zvucima. Tekstovi su pomalo eksplicitni i seksualno orentisani, dok se pored njih provlače i nešto blaže verzije laganih, instrumentalnih i ljubavnih balada.

## Muzički stil
Njegovu muziku karakteriše mešanje stranih muzičkih stilova kao što su hip-hop, rep i regeton, te kombinovanje klupskih denshol i elektro pop-rep komercijalnih elemenata s primesama balkanskog zvuka. Muzika je melodična, a tekstovi pomalo eksplicitni i seksualno orentisani.

## Muzičke nominacije i nagrade
* MAC 2020 – Krajem 2019. godine, nominovan je u kategoriji Novi izvođači u sklopu muzičke nagrade – Music Awards Ceremony (MAC 2020) i to za pesmu Fight.

## Diskografija

### Singlovi
* Mačka (2019) 
* Fight (2019)) 
* Dante (2019) 
* Lova (2020)) 
* Rekla mi je (2020)
* Varam (2020)
* Voljeću dok zaspim (2020)
* Tata (2020)
* Komiran (2020)

### Albumi
* Superstar (2020)

### Video spotovi

## Reference

## Vanjske veze
* 
* 
* 
* Franco Balkan na YouTubeu